2018/0208 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston vahvistamasta kannasta oikeusalan ohjelman perustamisesta (2021–2027) ja asetuksen (EU) N:o 1382/2013 kumoamisesta annettavan Euroopan parlamentin ja neuvoston asetuksen hyväksymiseksi

1.Tausta

Ehdotus toimitettiin Euroopan parlamentille ja neuvostolle (COM(2018) 384) 30. toukokuuta 2018 Alueiden komiteaa on kuultu, mutta se ei ole antanut lausuntoa / Euroopan talous- ja sosiaalikomitea antoi ehdotuksesta lausuntonsa 18. lokakuuta 2018 Pysyvien edustajien komitea hyväksyi osittaisen neuvotteluvaltuutuksen 19. joulukuuta 2018 Kolmikantakokoukset 20. helmikuuta 2019 5. maaliskuuta 2019 Pysyvien edustajien komitea vahvisti Euroopan parlamentin kanssa toisessa kolmikantakokouksessa saavutetun yhteisymmärryksen 13. maaliskuuta 2019 Euroopan parlamentti vahvisti yhteisymmärryksen hyväksymällä lainsäädäntöpäätöslauselman (ensimmäinen käsittely) 17. huhtikuuta 2019 Neuvosto saavutti yhteisymmärryksen yleisnäkemyksestä 2. joulukuuta 2020 Kolmikantakokoukset 11. joulukuuta 2020 18. joulukuuta 2020 Oikeudellisten asioiden valiokunta ja kansalaisvapauksien sekä oikeus- ja sisäasioiden valiokunta lähettivät pysyvien edustajien komitean puheenjohtajalle (Coreper II) kirjeen, jossa vahvistetaan, että Euroopan parlamentti hyväksyy toimielinten välisten neuvottelujen tuloksen 5. helmikuuta 2021 Pysyvien edustajien komitea saavutti poliittisen yhteisymmärryksen kompromissitekstistä 17. helmikuuta 2021 Neuvoston ensimmäisen käsittelyn kanta 19. huhtikuuta 2021

2.Komission ehdotuksen tavoite

Oikeusalan ohjelma on yksi vuosien 2021–2027 monivuotisen rahoituskehyksen rahoitusvälineistä. Toimiva Euroopan oikeusalue ja tehokkaat kansalliset oikeusjärjestelmät ovat tarpeen, jotta sisämarkkinat voivat kukoistaa ja jotta voidaan pitää yllä unionin yhteisiä arvoja. EU:n arvojen edistäminen tarkoittaa myös niiden suojelemista ja sen varmistamista, että olemassa on oikeusvaltioperiaatetta ja oikeuslaitoksen riippumattomuutta kunnioittava toimintaympäristö, joka perustuu vastavuoroiseen tunnustamiseen ja jäsenvaltioiden keskinäiseen luottamukseen. Oikeusalan ohjelmalla edistetään oikeusvaltioperiaatteeseen, vastavuoroiseen tunnustamiseen ja keskinäiseen luottamukseen perustuvan Euroopan oikeusalueen kehittämistä edelleen. Sen tarkoituksena on helpottaa ja tukea yksityis- ja rikosoikeuden alalla tehtävää oikeudellista yhteistyötä ja edistää oikeusalan koulutusta, jotta voidaan tukea yhteistä lainsäädäntö-, oikeus- ja oikeusvaltiokulttuuria. Lisäksi ohjelma helpottaa oikeussuojan saatavuutta kaikille ja tehokkaita oikeussuojakeinoja. Komission ehdottama rahoituksen kokonaismäärä on 305 000 000 euroa käypinä hintoina.

Ohjelmasta tuetaan viranomaisten, korkeakoulujen/tutkimuslaitosten, koulutuslaitosten ja kansalaisjärjestöjen toimia, joilla edistetään Euroopan oikeusalueen kehittämistä. Siitä rahoitetaan toimia, joilla parannetaan keskinäistä luottamusta ja yhteistyötä (muun muassa tieto- ja viestintätekniikan avulla). Ohjelmasta rahoitetaan tuomareiden ja muun oikeuslaitoksen henkilöstön koulutusta, jotta voidaan parantaa heidän tietämystään EU:n lainsäädännöstä, oikeudellisen yhteistyön välineistä, asiaa koskevasta EU:n tuomioistuimen oikeuskäytännöstä ja oikeusvertailusta (muun muassa tukemalla Euroopan juridisen koulutusverkoston vuotuista työohjelmaa). Ohjelmasta tuetaan myös asiaankuuluvia kansalaisjärjestöjä ja voittoa tavoittelemattomia järjestöjä, jotta voidaan varmistaa, että niiden palvelut, neuvonta ja tukitoimet ovat kaikkien kansalaisten saatavilla.

3.Huomautukset neuvoston kannasta

Neuvoston kanta heijastaa kolmikantakokouksissa saavutettua yhteisymmärrystä. Merkittävimmät komission ehdotukseen tehdyt muutokset:

–Tuensaajat: lisätään mahdollisten tuensaajien joukkoon kansalaisjärjestöjen kanssa työskentelevät oikeusalan ammattilaiset ja laajennetaan kansalaisjärjestöjen roolia;

–Varojen kohdentaminen: otetaan käyttöön varojen kohdentaminen erityistavoitteiden mukaan sekä joustomarginaali. Vaikka komission alkuperäisessä ehdotuksessa ei esitetty tällaista rajoitettua kohdentamista, vastaavanlaisesta varojen kohdentamisesta säädettiin vuosia 2014–2020 koskevan oikeusalan ohjelman perustamisasetuksessa;

–Sukupuolten tasa-arvo: lisätään artikla, joka koskee sukupuolinäkökohtien ja syrjintäkiellon valtavirtaistamista, vahvistetaan johdanto-osan kappaletta sekä sukupuolten mukaan eriteltyjä tietoja indikaattoreissa ja sukupuolten tasa-arvoa koskevia seikkoja puoliväli- ja loppuarvioinneissa;

–Raportointi: lisätään uusi kieli;

–Rahoitettavat toimet: tarkennetaan erittelyä; yksi ehdotetuista toimista on jaettu, jotta kansalaisjärjestöjen toiminta voidaan erottaa itsenäiseksi toiminnaksi; ehdotettu ”kansallinen yhteyspiste” korvataan sidosryhmien keskustelufoorumeilla;

–Komiteamenettely: sovelletaan tarkastelumenettelyä neuvoa-antavan menettelyn sijaan. Vaikka alkuperäisessä komission ehdotuksessa ei esitetty tarkastelumenettelyn soveltamista, sitä käytettiin vuosien 2014–2020 oikeusalan ohjelman perustamisasetuksessa.

Komissio katsoo, että saavutetussa yhteisymmärryksessä säilytetään komission alkuperäisen ehdotuksen tavoitteet.

4.Päätelmät

Komissio hyväksyy neuvoston kannan.